|  |  |
| --- | --- |
| Numri i lëndës: | 2021:155086 |
| Datë: | 08.02.2024 |
| Numri i dokumentit:  | 05302947 |

**P.nr.2024/21**

**GJYKATA THEMELORE NË PRISHTINË/DEPARTAMENTI I PËRGJITHSHËM**, gjyqtarja e qështjes Anita Krasniqi-Prenaj, me pjesëmarrjen e procesmbajtëses Fexhrie Tashevci, në qështjen penale të të akuzuarit B. P. i cili akuzohet se ka kryer veprën penale Rrezikimi i Trafikut Publik nga neni 370 par. 8 lidhur me par. 6 dhe par. 1 të KPRK-së, duke vendosur lidhur me kundërshtimin dhe kërkesën për hudhjen e aktakuzës së Prokurorisë Themelore në Prishtinë PP/II.nr.138/20 të datës 19.07.2021, të ushtruar nga mbrojtësi i të pandehurit B. P., av. N. I.., për të akuzuarin, duke vendosur jashtë seancës me datë 08.02.2024, mori këtë:

**A K T V E N D I M**

**REFUZOHET** kërkesa e ushtruar nga mbrojtësi i të pandehurit av. N. I. për të akuzuarin B. P., për hudhjen e aktakuzës së Prokurorisë Themelore në Prishtinë PP/II.nr.138/20 të datës 19.07.2021 si e pabazuar.

**A r s y e t i m**

Prokuroria Themelore në Prishtinë ka ngritur aktakuzë kundër të akuzuarit B. P. për shkak se ka kryer veprën penale Rrezikimi i Trafikut Publik nga neni 370 par. 8 lidhur me par. 6 dhe par. 1 të KPRK-së.

Pas mbajtjes së shqyrtimit fillestar, mbrojtësi i të pandehurit avokati N. I., për të pandehurin B. P. ka paraqitur kundërshtim dhe kërkesë për hudhjen e aktakauzës duke theksuar se aktakuza e prokurorisë ndaj të pandehurit është e pa argumentuar dhe e bazuar në prova të kundërligjshme. Ka shtuar se prokuroria nuk ka mbledhur prova të mjaftueshme gjatë fazës së hetimeve për të vërtetuar fajësinë apo pafajësinë e të pandehurit por në fakt kanë mbledhur vetëm prova fajësuese ndaj të pandehurit dhe se e tërë aktakuza është mbështetur në ekspertizën e komunikacionit e cila është një ekspertizë e mangët. Andaj i ka propozuar gjykatës që aktakuzën ta hudhë dhe të pushojë procedurën penale ndaj të pandehurit B. P.

Nga ana e prokurorisë nuk ka pasur përgjigje lidhur me kërkesen për hudhjen e aktakuzës.

Gjyqtarja e qështjes pas shqyrtimit të kundërshtimit të mbrojtësit të të pandehurit dhe përgjigjes së prokurorit të shtetit, gjeti se kërkesa e mbrojtësit të të pandehurit B. P. av. N. I. është e pabazuar pasi që vlerësoi se, duke pasur parasyshë provat në të cilat është mbështetur aktakuza, deklarata e të pandehurit e dhënë në Prokurori dhe ekspertiza e komunikacionit gjyqtarja e qështjes vlerësoi se aktakuza është e hartuar konform dispozitave të procedurës penale dhe si e tillë nuk mund të hudhet.

Nga sa u tha më lartë e duke vepruar në bazë të nenit 244 par.3 të KPPRK-së u vendosë si në dispozitiv të këtij aktvendimi.

**GJYKATA THEMELORE NË PRISHTINË**

**P.nr.2024/21,** e datës **08.02.2024.**

**Sekretarja juridike, Gjyqtarja,**

**Fexhrie Tashevci Anita Krasniqi-Prenaj**

**KËSHILLË JURIDIKE**: Kundër këtij aktvendimi, është e lejuar ankesa në afat prej 10 ditësh nga dita e pranimit Gjykatës së Apelit në Prishtinë, nëpërmes kësaj gjykate.